b'\n_START_ARTICLE_\nAnthony Blunt\n_START_SECTION_\nKariera umetnostnega zgodovinarja\n_START_PARAGRAPH_\nJavnosti je bil do razkritja vohunske dejavnosti znan predvsem kot ugleden umetnostni zgodovinar. Takoj po vojni je dobil delo nadzornika kraljevih (kasneje kralji\xc4\x8dinih) slik, najve\xc4\x8dje zasebne zbirke slik na svetu, in na tem polo\xc5\xbeaju deloval 27 let. Za svoje delo je leta 1956 prejel vite\xc5\xa1ki naziv. Leta 1947 je postal tudi profesor umetnostne zgodovine na Univerzi v Londonu in direktor Courtauldovega in\xc5\xa1tituta, ene vodilnih in\xc5\xa1titucij za umetnostno zgodovino na svetu._NEWLINE_Objavil je vrsto esejev in knjig, s poudarkom na italijanski in francoski umetnosti. Posebej se je poglobil v delo francoskega slikarja Nicolasa Poussina. Priznan je kot \xc4\x8dlovek, ki je utemeljil umetnostno zgodovino kot znanost v Zdru\xc5\xbeenem kraljestvu, iz\xc5\xa1olal novo generacijo umetnostnih zgodovinarjev in povzdignil Courtauldov in\xc5\xa1titut v ustanovo svetovnega slovesa.'